b'\n_START_ARTICLE_\nDunning-Krugerjev u\xc4\x8dinek\n_START_PARAGRAPH_\nDunning-Krugerjev u\xc4\x8dinek predstavlja kognitivno pristranskost, kjer se neusposobljeni posamezniki ne zavedajo lastnega nivoja znanja o dolo\xc4\x8denem podro\xc4\x8dju, kar vodi k slabim odlo\xc4\x8ditvam in zmotnim zaklju\xc4\x8dkom. Posameznikom lastna nesposobnost prepre\xc4\x8duje, da bi spoznali svoje napake. Visoko usposobljeni posamezniki pa podcenjujejo svojo usposobljenost, saj napa\xc4\x8dno predpostavljajo, da so naloge, ki so enostavne za njih, enostavne tudi za druge ljudi._NEWLINE_Psihologa David Dunning in Justin Kruger sta pojav raziskala in objavila rezultate \xc5\xa1tudije v reviji Journal of Personality and Social Psychology decembra 1999.\n_START_SECTION_\nMedkulturne primerjave\n_START_PARAGRAPH_\n\xc5\xa0tudije o Dunning-Krugerjevem u\xc4\x8dinku se osredoto\xc4\x8dajo predvsem na ameri\xc5\xa1ke testne osebe. \xc5\xa0tudije na nekaterih vzhodnoazijskih testnih osebah pa ka\xc5\xbeejo, da na samoocenjevanje in motivacijo za izbolj\xc5\xa1anje teh oseb deluje u\xc4\x8dinek, podoben nasprotju Dunning-Krugerjevega u\xc4\x8dinka. Vzhodni Azijci podcenjujejo svoje sposobnosti in vidijo neuspeh kot prilo\xc5\xbenost za izbolj\xc5\xa1anje.\n_START_SECTION_\nNagrade\n_START_PARAGRAPH_\nLeta 2000 sta Dunning in Kruger za svoje delo dobila Ig Nobelovo nagrado za psihologijo.'